**Jobprofil for sagsbehandler med fokus på fastholdelse i beskæftigelse**

Der søges en sagsbehandler til Sygedagpenge, som skal sikre at den sygemeldte borger er en aktiv medspiller i eget forløb.

Vores målgruppe er borgere, som er i arbejde (lønmodtagere), selvstændige eller ledige med ret til arbejdsløshedsdagpenge og som i en periode ikke kan arbejde / stå til rådighed på grund af sygdom/arbejdsskade.

Vi arbejder med indsatser som har til formål at medvirke til, at den sygemeldte borger genvinder sin arbejdsevne og hurtigst muligt vender tilbage til arbejdsmarkedet. Samt understøtter det tværfaglige samarbejde mellem virksomheder, relevante aktører som fagforening og sundhedssektor for at nedbringe og forebygge sygefravær, dette med henblik på, at borger kan fastholdes på arbejdsmarkedet. Der arbejdes primært med lovgivning inden for Sygedagpengeloven, Lov om Aktiv Beskæftigelse, samt Forvaltningsloven, Retssikkerhedsloven og Persondataloven.

Der er krav til et individuelt og fleksibelt opfølgningsforløb, som tager hensyn til sygdommens karakter, samt sygemeldtes behov og forudsætninger. Borger skal været inddraget i opfølgningen, sammen med relevante aktører, eksempelvis arbejdsplads, A-kasse, fagforening, sygehuse, læger mv.

Der er fokus på at udvikle samarbejdet med de praktiserende læger og med virksomhederne.

Sagsbehandler henviser og koordinerer relevante initiativer, som igangsættes for at den sygemeldte borger, kan få afdækket sine muligheder f.eks. via virksomhedspraktik for at sikre og gradvis fremme tilbagevenden til arbejde.

Sagsbehandler skal løbende vurdere behov for og anmode om lægelige oplysninger, samt afholde fællesmøder med relevante aktører.

Der er en målsætning om hurtig besvarelse af henvendelser både skriftligt og telefonisk, med god kommunikation af råd og vejledning. Vi er et team som refererer til teamlederen og har mulighed for sparring og faglig udvikling løbende inden for vores kerneopgave.

**Personprofil**

Det er vigtigt at du har faglige erfaringer inden for sygedagpenge, gerne med kendskab til andre beskæftigelsesområder. De uddannelsesmæssige krav er, at du har baggrund som socialrådgiver, socialformidler eller har anden relevant joberfaring inden for arbejdsmarkedsrettede indsats.

Der stilles krav til at du kan skabe din egen struktur, systematik og overblik i dit sags-arbejde.

Samtidig er der fokus på at du udviser ansvarlighed og professionalisme i din myndighedsrolle, samt har empati og er omstillingsparat i din funktion. Vi har særlig fokus på at hver borger føler sig behandlet med respekt, i en motiverende dialog med sin sagsbehandler.